Hercules-fly krasjet i indonesisk boligområde
Dramatiske bilder viser hvordan flyet av typen Hercules C-130 har etterlatt seg enorme ødeleggelser i et boligområde i millionbyen. Ifølge Reuters krasjet flyet inn i en hotellbygning og flere hus.Talsperson Dwi Badarmanto i det indonesiske luftforsvaret sier til nyhetsbyrået at de frykter minst 113 omkomne etter dødsstyrten - deriblant 12 besetningsmedlemmer og 101 passasjerer. – Nei, nei. Ingen overlevende. Jeg kom akkurat tilbake fra krasjstedet, sier sjef for det indonesiske flyvåpenet Agus Supriatna på spørsmål fra nyhetsbyrået AFP. Ifølge lokale medier skal det dreie seg om et militær transportfly, som er kjent for å fly til ulike militærbaser i øyområdene. Bilder på sosiale medier viser hvordan en stor folkemengde har samlet seg rundt det brennende flyvraket, samtidig som ambulanser og brannbiler forsøker å hjelpe skadede.Politisjefen i Medan sier at mennesker ligger «knust under ruinene av bygninger og restene av flykroppen». Årsaken til styrten er ikke kjent, men øyenvitner forteller at det så ut som flyet hadde vanskeligheter like før det styrtet. – Jeg så flyet kommet fra der flyplassen ligger, det krenget allerede da, og deretter så jeg røyken, forteller en innbygger. Sjefen for det indonesiske luftforsvaret, Agus Priatna, bekreftet til lokale medier at flyet trolig hadde hatt tekniske problemer. Han viser til at piloten kort tid etter avgang ba om å få returnere til flybasen, da fartøyet kort tid etter krasjet inn i en bygning.Dette er den andre gangen på ti år at et fly har krasjet inn i nabolaget i byen Medan. I september 2005 krasjet et Boeing 737 kort tid etter takeoff i et tettbefolket boligområdet – tragedien tok livet av 143 mennesker. Byen er med sine 3,4 millioner innbyggere den tredje mest befolkede byen i Indonesia , skriver AP.
To minutter etter takeoff krasjet et Hercules-fly med over hundre passasjerer i en bygning i den indonesiske byen Medan.